Nízkonákladová letecká spoločnosť

Nízkonákladová (letecká) spoločnosť (iné názvy: nízkonákladové aerolínie, nízkonákladový (letecký) dopravca, lacná (letecká) spoločnosť, lacné aerolínie, lacný (letecký) dopravca, v slangu: lowcost(ová/ový) letecká spoločnosť/letecký dopravca, lowcost, low cost) je letecká spoločnosť, ktorá má vo všeobecnosti nižšie ceny leteniek ako klasické letecké spoločnosti. Na zachovanie čo najnižších cien letecká spoločnosť niekedy požaduje iné extra poplatky, ako napr. poplatok za občerstvenie, prioritné odbavenie, rezerváciu sedadla, batožinu a podobne.

 Obchodný model 
Nízkonákladoví dopravci zvyčajne používajú vo svojom biznis modeli tieto pravidlá:

 len jedna trieda (turistická/economy/Y)
 flotila je zvyčajne zostavená z jedného typu lietadla (obvykle Airbus A320 alebo Boeing 737), čo znižuje náklady na tréning posádok a náklady na údržbu
 minimálna dodatočná výbava lietadla, čo znižuje hmotnosť a tým pádom šetrí spotrebu paliva
 nie sú dostupné žiadne zábavné systémy na palube (LCD obrazovky a podobne)
 chýbajú vrecká a textilné opierky na sedadlách, prípadne aj zákrytky okien
 jednoduchá tvorba cien (napríklad jednosmerné letenky stoja presne polovicu spiatočných leteniek), čím menej dní zostáva do odletu daného letu, tým cena narastá
 lietanie na lacnejšie, menšie a vzdialenejšie letiská (napríklad letisko Londýn-Stansted, prípadne označovanie letiska Bratislava ako Bratislava-Viedeň a podobne)
 rýchle otočky na letiskách (čas medzi príletom a odletom menší ako 30 minút), čo umožňuje využívať lietadlá naplno
 voľné sedenie (free seating), pasažieri si môžu sadnúť na ktorékoľvek sedadlo, čo skracuje čas ich nastupovania
 priame lety z bodu A do bodu B bez prestupovania, dostupné nie sú ani ďalšie prípoje na lety
 propagácia rôznych komerčných produktov a výrobkov počas letu, ktoré si môžu pasažieri priamo zakúpiť
 zvyčajne nespolupracujú s cestovnými kanceláriami, priamy predaj leteniek cez internetovú stránku dopravcu (prípadne špeciálne spoplatnenú audiotextovú linku, či predajné miesta)
 zamestnanci vykonávajú viacero funkcií naraz (napríklad letušky tiež upratujú lietadlo)
 obmedzené prepravovanie pasažierov vyžadujúcich špeciálnu pomoc (napríklad deti bez sprievodu, hendikepovaní ľudia a pod.)
 extra poplatky za batožinu, check-in (fyzická letenka na letisku), prioritný nástup do lietadla a iné
 nástup (boarding) a výstup pasažierov cez nástupné schody v areáli letiska ďalej od terminálu (kam sú dovezení autobusom), nevyužívanie nástupných mostov
 počas letu nie sú podávané žiadne jedlá, je však možnosť zakúpiť občerstvenie (hamburgery, sendviče, nealko a alkoholické nápoje)

Nie všetky nízkonákladové spoločnosti dodržiavajú všetky z týchto bodov. Niektoré sa snažia odlíšiť napríklad automatickou rezerváciou sedadiel či využívanie viac ako jedného typu lietadla. Sú aj dopravcovia, ktorí majú náklady porovnateľné s klasickými dopravcami, ale ceny nižšie. Väčšinou sú stratoví.

Nízkonákladové spoločnosti sú veľmi výhodné, na druhú stranu však menej komfortné a preto lietajú hlavne na kratšie vzdialenosti, napr v rámci Európy. Aj tu tak rovnako ako pri všetkých iných letenkách platí platné právo EÚ, z ktorého vyplývajú osobám cestujúcim leteckou prepravou práva a povinnosti. Cestujúci majú za splnenia určitých podmienok možnosť na náhradu škody, náhradný let a iné. 

Cenová politika niektorých dopravcov môže byť veľmi dynamická, ponúkajúca akciové letenky za propagačné ceny, prípadne úplne zadarmo. V Európskej únii majú letecké spoločnosti povinnosť uvádzať ceny leteniek vrátane všetkých povinných poplatkov, a preto je napríklad letenka propagovaná za 2 eurá konečná cena letenky, za ktorú sa dá letieť (bez voliteľných príplatkov, ako napr. za platbu kartou, batožinu a podobne).

 Nízkonákladoví dopravcovia na Slovensku 
Na Slovensku aktuálne pôsobia tri nízkonákladové letecké spoločnosti, maďarský Wizz Air, írsky Ryanair a český Smartwings.

Do 31. augusta 2009 na Slovesnku pôsobila aj slovenská letecká spoločnosť SkyEurope Airlines, ktorá bola založená na nízkonákladovom modeli. Spoločnosť napokon zbankrotovala.

Stav k októbru 2025
+Lety nízkonákladových leteckých spoločností zo slovenských letískLetiskoDopravcaLinkyFrekvenciaPoznámkaRef.Bratislava (BTS)Smartwings2Sezónne(Zimný letový poriadok 2025/2026)Wizz Air27PravidelnéZákladňa pre 4 lietadlá dopravcuRyanair31PravidelnéKošice (KSC)SmartwingsN/ASezónne(Zimný letový poriadok 2025/2026)Wizz Air2PravidelnéTúto linku lieta dopravca Wizz Air UKRyanair5PravidelnéPoprad-Tatry (TAT)SmartwingsN/ASezónne(Zimný letový poriadok 2025/2026)Wizz Air1PravidelnéTúto linku lieta dopravca Wizz Air UKRyanairN/AN/A

 Referencie 

Kategória:Nízkonákladové letecké spoločnosti
Kategória:Letecké spoločnosti